정조 3년
己亥十月二十日辰時。上御宣政殿。初啓覆入侍時。東班領議政徐命善。左議政洪樂純。漢城判尹具善復。左參贊黃景源。戶曹判書金華鎭。禮曹判書李福源。漢城右尹徐有慶。吏曹參議鄭元始。大司諫徐有元。副校理沈樂洙。西班判中樞府事鄭弘淳梅溪君綾恩君具允明。判敦寧具允鈺。知中樞府事韓光會。刑曹判書鄭尙淳。工曹參判沈墢。刑曹參判趙時俊。兵曹參判李普行。參議兪恒柱。刑曹參議李在學。左承旨李亨逵。右承旨李得臣。左副承旨金文淳。同副承旨朴祐源。假注書李錫夏徐鼎修。記事官李信祜鄭東浚。以次侍立訖。上曰。都承旨不爲仕進乎。文淳曰。然矣。上曰。渠之所爲。極汎濫矣。俄以晩到。有所下敎。而渠敢以此爲避嫌之端。有此倨慢之習乎。事過後當拿處。承旨出去。分付。使之仕進。可也。文淳承命出傳。上曰。去年啓覆入侍。三司不爲盡參。故有推考之敎矣。今日又何不盡參乎。文淳曰。憲府則或違牌。或在外。或未承批。而玉堂則只入直入來矣。上曰。旣有合啓。不入來三司。一傡進參事。分付。可也。仍命承史就座。上謂命善等曰。京畿湖南兩道臣事。極爲駭然。卿等知之乎。湖南狀啓。不過數行。尤不成說矣。命善曰。向者下敎之下。畿伯之閱月不爲査啓。實爲駭然。而完伯査啓。草率不成樣。尤極駭然矣。上曰。李義翊。渠敢以晩到責敎。爲引嫌之端。則何不早到開門。而敢爲此等習也。予竊有慨然於卿等者。雖非義翊。豈無可任於全羅監司者。而必以承旨首擬者。殊欠穩當也。且其父新遞方伯。而必欲以其子復爲監司者。亦有偏用之歎矣。命善曰。臣等惶恐之外。無他仰達矣。樂純曰。義翊之入於首擬者。緣於二品之乏人。而今承聖敎。誠至當矣。上曰。卿等一乃心志。勵精圖治。用人之際。必無偏任之歎。則豈不好哉。命善曰。臣等雖甚愚魯。豈不思所以仰體聖敎耶。都承旨李義翊。承命入來。未及進伏。上曰。都承旨李義翊。爲先遞差。下義禁府推考。出榻敎樂純曰。譬如人子。被責於其父。而敢懷自嫌之意。是誠過甚矣。上曰。卿言是矣。以俄者一責敎。渠何敢避嫌乎。上曰。班次甚不整齊。閤外若預爲整齊以入。則可無紊亂之歎矣。命善曰。雖連爲申飭。紛撓之中。自致不整矣。上命祐源讀文案。祐源讀海州囚李宜蕃文案。上曰。此文案甚多。他承旨輪讀。可也。文淳進前繼讀訖。上曰。此端照律律文本意。未知爲何意。刑判知之乎。尙淳曰。自前用此律云。而其意則未得聞知矣。上曰。刑判出問以入。可也。仍謂命善等曰。此獄事。僉議以爲。何如。命善曰。此獄事。極爲凶獰。渠有自服之端。則一毫無疑。三尺至嚴。不可不從法矣。樂純曰。小臣所見亦然矣。弘淳曰。此則殺獄中。尤是凶慘者也。從法宜矣。上曰。刑判姑未還入。亞堂先爲出奏。可也。時俊曰。殺獄無非凶事。而此則尤爲陰慘。不可無當律矣。在學曰。渠之承款如此。則初無可疑。從法宜矣。善復曰。從法之外。無他道矣。允明曰。此事別無可疑。從法宜矣。允鈺曰。此是殺獄中尤是凶獰者。渠旣承款。則用法無疑矣。光會曰。用法無可疑之事矣。景源曰。當從法矣。華鎭曰。非容貸之罪矣。福源曰。別無可疑。當從法矣。墢曰。用法宜矣。尙淳還奏曰。俄者文案中。照律措辭。本自如是。而本意無知者矣。仍奏曰。此獄凶獰無比。國家憲章。不此之用而何哉。普行曰。前後文案。旣已分明。用法之外。更無可論矣。亨逵曰。用法宜矣。得臣曰。從法當然矣。文淳曰。宜用法矣。祐源曰。當從法矣。元始曰。用法無疑矣。有元曰。事旣無疑。在法難容矣。樂洙曰。獄情明白無疑。不可不用法矣。上命書判付曰。更待三覆。處分爲良如敎。上下詢善復曰。門役。今至何境。而何間當畢乎。善復曰。今方蓋瓦。四五日當畢役矣。上曰。在外承旨許遞。政官牌招開政。出榻敎文淳曰。今日啓覆。兩司當備員。而掌令李師曾違牌。其餘或在外。或疏批未下。憲府無進參之員。何以爲之乎。上曰。在外人許遞。今日政差出。與掌令李師曾。一體牌招。可也。出擧條在外憲府臺諫許遞。今日政差出。待下批。與掌令李師曾。一體牌招。先入侍後謝恩事。出榻敎上曰。都憲疏中。有何語。而當捧入者乎。文淳曰。未及見之。故當捧與否。姑未知之矣。上命入之。元始曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。上曰。只出緊任。可也。命諸臣小退。俄而命有防入侍。命書傳敎曰。前參判柳戇給枼敘用。又命書傳敎曰。前參判柳戇都承旨除授。少選。復殿座。諸臣以次進伏。上曰。李義翊供辭。何如是遲滯乎。若不卽捧入。當該都事當拿處。注書出云。以此嚴飭。可也。上曰。李秉模事。如見其肺肝。秉模若復着帽登用於朝廷。則其在遠侫去邪之道。萬萬乖戾。卿等亦應知之矣。跡其情狀。閃倐難測。至若今日。知承宣之爲名宦云者。是豈成說乎。樂純曰。渠之所爲。極怪異矣。初何心八違。而後何卽肅承宣乎。命善曰。當初處義。已極怪矣。上曰。文案讀之。文淳進讀海州囚尙光澤文案訖。上曰。僉議。何如。命善曰。莫重聖批。有此添書之擧。情狀叵測。若不用法。其流之弊。將至無窮。不可不用法矣。樂純曰。用法然後。人心可定矣。弘淳曰。鎭人心之道。不可不用法矣。尙淳曰。近來人心叵測。於此不用法。則將來不知有何變矣。時俊曰。用法然後。方可爲懲一勵百之道矣。在學曰。此罪倍於他囚。從法宜矣。善復曰。當從法矣。允明曰。渠罪叵測。當用法矣。允鈺曰。渠罪至此。用法之外。更何可論哉。景源曰。當用法矣。華鎭曰。用法然後。可杜後弊矣。福源曰。罪已陰慘。用法宜矣。墢曰。當從法矣。普行曰。情狀萬萬凶惡。不用典章。而當何爲哉。亨逵曰。用法之外。無他道矣。得臣曰。宜從法矣。文淳曰。非容貸之罪矣。祐源曰。當用法矣。有元曰。負犯至重。用法無疑矣。樂洙曰。用法非可疑矣。上命書判付曰。更待三覆。處分爲良如敎。文淳進讀京囚德基文案。上曰。僉議。何如。命善曰。渠之偸竊印信。雖非踏用之計。而旣犯一律。豈有一毫容貸之道哉。樂純曰。小臣所見。亦然矣。弘淳曰。臣之意見。亦如此矣。尙淳曰。雖曰無知妄作。其所偸竊。非止一介。則自有當律矣。時俊曰。旣犯一律。用法宜矣。在學曰。印信偸竊罪人德基。旣犯一律。難貸三尺。而第其供辭中。旣云斥賣於內匙廛人。則固當一番推問於廛人。以驗其賣買之眞僞。破刓之虛實。而考其文案。初無頭面取招之辭。論以獄體。恐欠詳備。故敢此仰達矣。上曰。已諭於原供辭判付矣。出擧條善復曰。罪犯一律。法難容恕矣。允明曰。雖犯一律。實近無知妄作。似有詳覈之道矣。光會曰。雖似無知妄作。而所犯則宜用法矣。景源曰。罪難容貸矣。華鎭曰。當用法矣。福源曰。以罪以法。不可容貸矣。墢曰。當從法矣。普行曰。負犯莫重。則烏可免當律乎。亨逵曰。從法當然矣。得臣曰。罪實難容矣。文淳曰。印信偸竊罪人德基。旣犯一律。固難容貸。而第其供辭。旣以斥賣於內匙廛人爲言。則不可不詳覈於廛人。以爲取信之地。而文案中旣不頭面取招。無以辨其眞僞。論以獄體。終涉疎漏。故敢此仰達矣。上曰。已諭於原供辭判付矣。出擧條有元曰。情雖可原。罪實難貰矣。樂洙曰。法意至重。有難寬貸矣。正言李濟萬進伏曰。法實難容矣。修撰朴天行進伏曰。小民不忍飢寒。有此偸竊之擧。而初非踏用文書之計。罪實莫大。情在可矜。好生之德。不可不軫念於其中矣。上命書判付曰。毋論法之可施不可施。情之可恕不可恕。原文案中。儘有疎漏之端。玆事雖未足爲輕重於本律。而該堂該房之奏。不無意見。以此筵奏。出擧條。自本曹應問各人處。更加推閱後。待明年處決爲良如敎。命諸臣小退。已而復命入侍。命書傳敎曰。新除授承旨。待下批牌招察任。又命書傳敎曰。承旨房仍。祐源曰。新除授行都承旨柳戇。所當牌招。而拘於廳規。不得爲之。何以爲之。上曰。牌招。可也。出擧條都承旨柳戇牌招察任事。出榻前定奪上命書傳敎曰。新除授承旨。卽爲牌招察任。與都承旨先入侍後謝恩。上曰。李義翊供辭。何至今不爲捧入乎。當該都事。問名捧現告。義翊之過時入來。差晩開門。出於何意。入侍命下之後。不卽入來。何等倨慢。以此意一一捧供。供辭雖已來到。若無此意。勿施。而雖口招。捧入事分付。可也。命善曰。論以朝體。宰臣猶且體重。口招豈可輕捧乎。景源曰。口招似不宜捧入矣。命善曰。近來筵體不嚴。左參贊黃景源。不當奏而奏。殊甚未安。推考警責。何如。上曰。依爲之。出擧條左參贊黃景源推考事。出榻前定奪元始持望筒進伏。亨逵讀奏望筒。上命亨逵。讀江東囚黃己宗文案訖。上曰。僉議。何如。命善曰。以親黨之間。空然犯殺。若不償命。則人心愈往愈惡矣。樂純曰。小臣之意。亦然矣。弘淳曰。償命之律。在所難免矣。尙淳曰。償命之外。無他道矣。時俊曰。初檢承款之罪人。更何可論乎。在學曰。非但殺人之罪。此是風化所係。不可不依法矣。善復曰。當用償命之律矣。允明曰。臣亦無異見矣。允鈺曰。用法無疑矣。光會曰。當從法矣。景源曰。用法宜矣。福源曰。不可不償命矣。墢曰。用法當然矣。普行曰。國有常法。安得不用乎。元始擬政望進伏曰。在法難容矣。得臣曰。無疑於用法矣。文淳曰。當用償命之法矣。祐源月。用法在所不已矣。元始曰。罪犯罔赦。事係風化。不可不如律矣。有元曰。罪狀實合當律矣。樂洙曰。罪犯極凶。當用法矣。校理洪明浩進伏曰。用法之外。無他道矣。副校理李儒慶進伏曰。法難貰罪矣。濟萬曰。用法宜矣。天行曰。用法非可疑矣。上命書判付曰。更待三覆。處分爲良如敎。上下詢華鎭曰。領府事之病。何如。華鎭曰。以感氣呻痛。而不至大段矣。上曰。承旨牌去來催促。可也。文淳讀奏掌令李師曾牌不進罷職傳旨。上命書下只推。文淳曰。掌令李師曾。旣有只推之命。更爲牌招。何如。上曰。依爲之。出擧條掌令李師曾。更爲牌招。出榻前定奪。上曰。新除授副校理韓光近。牌招。出榻敎命文淳讀江界囚居士式連文案訖。上曰。僉議。何如。命善曰。渠之罪狀。難以容貸矣。樂純曰。臣亦無異見矣。弘淳曰。臣意亦然矣。尙淳曰。用法。有何可疑乎。時俊曰。罪合當律。實無疑端矣。在學曰。從法宜矣。善復曰。斷案如此。用法宜當矣。允明曰。卽地致斃。所當用法。而從前此等文案。若有一毫可矜之端。則必有究問之擧。此亦似當詳覈矣。允鈺曰。雖犯當律。而非出於必殺之心。直用當律。則恐欠詳究之道。未知何如。光會曰。罪難容貸矣。景源曰。卽地犯殺。有何可疑之端乎。華鎭曰。用法宜矣。福源曰。罪當償命矣。墢曰。從法宜矣。普行曰。以罪以法。決不可寬貸矣。得臣曰。當償命矣。文淳曰。償命之律。有何可疑乎。元始曰。決非容貸之罪矣。樂洙曰。卽地殺人。烏得容貸乎。明浩曰。償命之外。無他可達矣。儒慶曰。償命宜矣。濟萬曰。當用法矣。天行曰。用法無疑矣。上命書判付曰。更待三覆。處分爲良如敎。上曰。三司就座處。司鑰不爲鋪席乎。承旨。分付。使之排設。可也。文淳曰。三司就坐之後。方席不爲待令。極爲駭然。排設房司鑰。推考。何如。上曰。依爲之。出擧條排設房司鑰推考。出榻前定奪上命書傳敎曰。日寒如此。禁府時囚罪人。令堂今日內議處。仍爲照律草記擧行。上曰。方物封裹。與三覆相値。退定。可也。文淳曰。日字連有拘忌云矣。上曰。明日。何如。文淳曰。不好云矣。上曰。方物封裹。以二十七日前改推擇。出榻敎命祐源讀宜寧囚官奴業伊文案訖。上曰。僉議。何如。命善曰。此獄之迄今三年。猶是失刑。從法無疑矣。樂純曰。臣之所見。亦然矣。弘淳曰。用法無疑矣。尙淳曰。三年容貸。已是寬典。則到今更無可論矣。時俊曰。昨年啓覆時。雖致敷敎之聖意。而到今從法。非可疑之事矣。在學曰。用法之外。無可達矣。善復曰。臣亦無異見矣。允明曰。此獄無可疑之端矣。允鈺曰。罪合當律。無他可論矣。光會曰。用法當然矣。景源曰。在法難容矣。福源曰。不可不從法矣。墢曰。國法自在。何可容貸乎。普行曰。罪狀昭著。難免當律矣。亨逵曰。用法之外。無他可論矣。得臣曰。旣無可矜之情。則安得不用法乎。文淳曰。用法宜當矣。祐源曰。臣亦別無異見矣。同副承旨李世奭進伏曰。當用法矣。元始曰。邦憲至嚴。何可容貸乎。有元曰。合用當律矣。樂洙曰。常法當用之矣。明浩曰。罪狀如此。豈有一毫可恕之端乎。儒慶曰。用法當然矣。濟萬曰。用法之外。無他道矣。天行曰。用法。非可疑矣。上命書判付曰。更待三覆。處分爲良如敎。命亨逵等分讀各罪囚文案。竝判下。上曰。三司進前傳啓。可也。有元樂洙移拜持平明浩儒慶濟萬天行曰。請喬桐府黜置罪人鄭致達妻。夬正王法。以洩神人之憤。上曰。不允。請還寢遠竄罪人韓翼謩。金吾草記勿施之命。仍施遠竄之典。上曰。不允。請放歸田里罪人金相福。亟令王府。拿鞫嚴問。快正王法。上曰。不允。請黑山島圍籬罪人龜柱。亟加嚴鞫。夬正王法。上曰。不允。措辭見上有元樂洙濟萬曰。請濟州牧移配罪人敬彬。亟令王府。更爲設鞫得情。上曰。不允。請彦衡養遂獻遂。亟令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。仍令王府。嚴鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。不允。措辭見上樂洙曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。夬施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請慶源府定配罪人鳴遠。依律處斷。上曰。不允。請三水府定配罪人孫效忠。泗川縣定配罪人柳仁浩。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請逆輅妻爲先絶島定配。上曰。不允。請李璟韓後良金默行兪纘柱金奎五。竝令王府。設鞫嚴問。究覈得情。上曰。不允。措辭見上文淳曰。莫重傳啓之際。持平沈樂洙。誤讀罪人姓字。殊欠審愼之道。推考警責。何如。上曰。勿推。可也。出擧條有元濟萬曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。請定配罪人具翼遠。亟寢酌處之命。仍令王府。嚴鞫得情。夬施當律。上曰。不允。請減死安置罪人大燮。亟寢酌處之命。仍令王府。設鞫得情。夬正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請亟收放逐罪人鄭遠達。珍島郡定配罪人閔百奮。放釋之命。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請漆原縣定配罪人志遜。更令王府。設鞫嚴問。期於得情。上曰。不允。請減死定配罪人德秀。亟令王府。更加嚴鞫。夬正王法。上曰。不允。請削黜罪人鄭履煥絶島安置。上曰。不允。請淸川君金鍾正。亟命刋去爵秩。姑先放逐田里。上曰。不允。請平海郡殺獄罪人黃師憲。亟收減死之命。更加嚴訊。期於得情。以重償命之典。上曰。不允。請定配罪人權翊。亟令王府。嚴加刑訊。遠地定配。上曰。不允。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。不允。請順海。亟令王府。刻期發捕。嚴鞫得情。上曰。不允。請李璟金默行兪纘柱韓後良金奎五等。亟令王府。嚴鞫得情。上曰。不允。請申大年亟施屛裔之典。上曰。不允。請定配罪人元榦。亟寢酌處之命。更令王府。嚴鞫得情。依律處斷。上曰。不允。請亟寢鎭寬大春酌處之命。更加嚴鞫得情。上曰。不允。請鄭致達妻使喚奴婢。竝令該府。一一査出。遠地散配。上曰。不允。請前府使任聖周。亟施邊遠定配之典。上曰。不允。請逆賊尙魯。亟施孥戮之典。上曰。不允。措辭見上樂洙曰。臣本不合於三司耳目之列。而怵畏分義。猥登前席。莫重傳啓。誤讀罪人姓字。至有承宣請推之擧。臣何可一刻晏然於臺次乎。請命遞斥臣職。上曰。勿辭。亦勿退待。文淳讀奏李義翊供辭。上命書傳敎曰。旣示飭勵。時囚罪人李義翊。分揀放送。命善曰。盛京禮部交易咨文。纔已出來矣。回咨。令承文院撰出。付送於冬至使行。何如。上曰。依爲之。出擧條明浩曰。臣有區區所懷。敢此仰達矣。凡此連啓中諸賊。俱不可一日容貸者。而尙今不賜允從者。王章壞廢。國綱虧損。今日之啓。又賜例批。輿情抑塞。曷有其極。況今日異於他時。尋常罪人。尙施刑殺之典。況此等凶逆。不以王法夬斷哉。伏望亟降兪音焉。命善曰。臣等之言。有若模倣儒臣之奏。而其言誠切當矣。伏願亟賜允從焉。樂純曰。彼儒臣。以實錄郞廳。每見臣等。輒陳憂慨之言。今日所奏。實出衷曲。幸望亟允其請焉。儒慶曰。諸賊之尙逭天誅。有壞王法。伏望亟允焉。濟萬曰。凡此諸賊。殿下亦嘗曰逆。群下亦皆曰逆。而尙今容貸者。未知聖意之攸在。臣竊以爲。八路人心。將謂諸賊之罪。非關國逆。而尙蒙假貸云耳。是豈非大可憂者乎。有元曰。諸賊尙逭。輿情愈憤。伏望亟降夬斷焉。天行曰。諸賊之尙逭顯戮。已是失刑之大者。今日之啓。又降例批。下情抑鬱。曷有極哉。伏望亟賜允兪焉。亨逵曰。今日卽啓覆日也。討逆之律。豈可後於啓覆諸囚也。伏願亟允三司之請焉。文淳曰。近日本院之停啓。不勝下情之抑鬱。今見三司之奏。尤不覺憤慨之至。伏望亟降兪音焉。上曰。予意有在耳。命三司先退。上曰。京畿監司入侍。出榻敎賤臣承命出去。京畿監司鄭好仁召入進前。上謂好仁曰。今當國紀頹廢之時。特畀卿方面之任。卿須盡心宣化。毋孤倚毗之眷也。今日當到界乎。好仁曰。今已迫昏。明當到界矣。上曰。然則明日更爲入侍。可也。仍命退。諸臣以次退出。